Johanna-bygd í Onglandi í 1884 Tær vakrastu og bestu ensku sluppirnar vórðu bygdar í 1880 unum. Nógvar av hesum sluppunum vórðu nøkur ár seinni seldar til Føroyar. Millum hesar var sluppin Johanna TG 326. Johanna TG 326 er bygd í Rye, Sussex í suður Onglandi í 1884, á tí kendu skipasmiðjuni, sum James Collins Hoad átti, og sum var kend fyri at byggja vøkur skip. Fyrsti eigarin av Johannu, ið hevði navnið Oxfordshire, meðan hon var heimahoyrandi í Onglandi, var John William Haylock úr Dulwich í Surrey. Í Oktober 1894 keypti Georg Edv. James Moody, ein stórur reiðari í Grimsby, Oxfordshire, men seldi hana aftur í Desember sama árið til Jákup Dahl, handilsmann í Vági. Hetta var fyrsta sluppin, ið Jákup Dahl átti sjálvur. A/S J. Dahl á Gørðunum Seinni keypti Jákup Dahl, sum hevði stovnað A/S J. Dahl á Gørðunum í Vági, fleiri sluppir og skonnartir, serliga úr Onglandi. Í tíðarskeiðinum frá umleið 1890 til 1920 taldist A/S J. Dahl millum týdningarmiklasti fyritøkur í Føroyum. Umframt, at A/S J. Dahl átti meiri enn 20 sluppir og skonnartir, hevði fyritøkan eisini nógv annað virksemi í Vági, bæði innan fiskiskap, fiskavirking og handil. Hartil hevði fyritøkan úthandlar í fleiri bygdum í landinum. Johanna TG 326 var ein natúrligur partur av fiskiflotanum hjá A/S J. Dahl. Men tá Seinni Heimsbardagi byrjaði, løgdu flestu av føroysku sluppunum um frá fiskiskapi til at flyta/sigla við fiski. Føroyskar fyritøkur keyptu fisk í Íslandi, sum varð ísaður umborð á sluppum og skonnartum og sigldur til Onglands, har hann varð seldur. Eisini varð nakað av fiski fiskaður undir Føroyum. Fiskur var í hesum tíðarskeiði ein mangulvøra í Onglandi. A/S J. Dahl var stóran part av 20. øld ein av týdningarmestu fyritøkunum í Vági. Í øllum hesum tíðarskeiði var Johanna TG 326 ein partur av fyritøkuni. Johanna TG 326 var øll hesi árini fram til umleið 1972 til fiskiskap. Varðveitan av søgu okkara Fyrst í 1970 unum vóru bert fáar sluppir eftir í Føroyum. Ein teirra var Johanna TG 326, sum var løgd í umleið 1972. Í nógv ár lá hon við keiina í Vági sum ein plága. Í 1980 hevði A/S J. Dahl ætlanir um at søkkja Johannu, eins og gjørt hevði verið við so nógvar aðrar føroyskar sluppir. Men í síðstu løtu varð gjørt av at bjarga henni. Nógv fólk tóku lut í hesum arbeiði, sum tað fyrstu tíðina varð gjørt sjálvboðið- og grunnurin Johanna TG 326 fekk stuðul úr øllum landinum. Hetta arbeiði tók 8 ár. Sigast kann tí um Johannu, at hon í dag er sum eitt nýtt skip, men í gomlum líki. Enn eru tó nógvir plankar og trænaglar í Johannu frá teirri tíðini, tá hon varð bygd á skipasmiðjuni hjá James Collins Hoad í Rye Sussex í Onglandi, fyri meiri enn 120 árum síðani. Og tað hevur eydnast at varðveita Johannu í hennara upprunaliga, vakra skapi.